31999D0078
L 031/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 22 юни 1998 година
относно сключването на Споразумение за взаимно признаване между Европейската общност и Съединените американски щати
(1999/78/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 113, във връзка с член 228, параграф 2, първо изречение и параграф 3, първа алинея и член 228, параграф 4 от него,
като взе предвид предложението на Комисията,
като има предвид, че Споразумението за взаимно признаване между Европейската общност и Съединените американски щати, подписано в Лондон на 18 май 1998 г. е договорено и следва да бъде одобрено;
като има предвид, че някои задачи във връзка с прилагането са отнесени към Съвместния комитет, създаден в съответствие със споразумението, и по-специално пълномощието да изменя определени аспекти от секторните приложения към него;
като има предвид, че следва да бъдат установени съответни вътрешни процедури за осигуряване на правилното функциониране на споразумението и като има предвид, че е необходимо да се упълномощи Комисията да направи някои технически изменения към споразумението, и да вземе определени решения за неговото прилагане,
РЕШИ:
Член 1
Одобрява се от името на Общността Споразумението за взаимно признаване между Европейската общност и Съединените американски щати, включително неговите приложения.
Текстът на споразумението и приложенията към него са включени в настоящото решение.
Член 2
От името на Общността председателят на Съвета изпраща писмото, предвидено в член 21, параграф 1 от споразумението (1).
Член 3
1. Комисията представлява Общността в Съвместния комитет, предвиден в член 14 от споразумението, и в съвместните секторни комитети, създадени по силата на секторните приложения, със съдействието на специалния комитет, определен от Съвета. Комисията продължава дейността си, след консултация с този специален комитет по отношение на назначенията, нотификациите, обмена на информация и молбите за проверки, посочени в член 10, буква б), членове 12, 13 и член 14, параграф 2 от споразумението и еквивалентните разпоредби на неговите секторни приложения.
2. Позицията на Общността по отношение на решенията, които следва да бъдат взети от специалния комитет или при необходимост, в съвместните секторни комитети се определя във връзка с измененията на секторните приложения (член 14, параграф 4, буква б) и членове 7, 8 и 9 от споразумението и еквивалентните разпоредби на неговите секторни приложения) и проверка за спазването на разпоредбите в съответствие с член 7, буква г) от споразумението, от Комисията, след консултация със специалния комитет, посочен в параграф 1 от настоящия член.
3. Във всички други случаи, позицията на Общността в специалния комитет или в съвместните секторни комитети се определя от Съвета, който действа с квалифицирано мнозинство по предложение на Комисията. Същата процедура се прилага за решения, които се вземат от Общността в рамките на членове 16 и 21 от споразумението.
Съставено в Люксембург на 22 юни 1998 година.